TUNNELDUSJ: I Øksfjordtunnelen er det mulig å få seg en real kalddusj. Foto: Terje Kristian Haugen

Dette er en tunnel: - Som å kjøre inn i en vaskehall

(VG Nett) Dette bildet er ikke tatt i en vaskehall, men i en tunnel i Finnmark.

Geir Arne Kippernes

Oppdatert 31. mai 2011

Artikkelen er over ni år gammel

Vannet pøser ned fra taket i Øksfjordtunnelen. Likevel er tunnelen åpen for trafikk.

- Dette er Norges desidert styggeste tunnel. Man skulle nesten ikke tro at det gikk an. Det er stor frustrasjon blant folket, fortviler ordfører Jan-Eirik Jensen (Kystpartiet) i Loppa kommune.

Altaposten skrev lørdag om de store problemene i den 4252 meter lange, smale Øksfjordtunnelen. I vinter har det pågått oppgraderingsarbeid til 30 millioner kroner i tunnelen, men arbeidet har også ført med seg store problemer.

Vannet plasker ned fra taket av tunnelen, som er åpen mellom klokken 07.00 og 23.00 hver dag.

- Vannet fosser ned. Det er store hull i veibanen, og bolter står ut 30-40 centimeter. Tunnelen er mørk, og det blir skumlere for hver dag å kjøre gjennom den. MC-førere tør ikke kjøre gjennom, sier Jensen, som selv kjører motorsykkel.

Hva er Norges styggeste tunnel? Tips VG Netts journalist

LEKK TUNNNEL: Det virker som om det pøsregner inne i tunnelen. Foto: Terje Kristian Haugen

- For sakte

Tunnelen ble bygget i 1988 for å erstatte en rasfarlig vei som går på utsiden av fjellet. Statens vegvesen mener tunnelen er tryggere enn den gamle veien. Dette stusser ordfører Jensen på.

Han mener også at arbeidet med tunnelen går for sakte.

- De sier at det er skredfarlig. Jeg skal ikke motsi dem på det, men jeg har vanskelig å tro at det mindre farlig å kjøre gjennom tunnelen. I hvert fall for MC-førere, sier Jensen, som understreker at han ikke laster de som jobber i tunnelen, men peker på Statens vegvesen som ansvarhaver.

- Tunnelen ville blitt stengt om dette hadde vært et annet sted i landet, mener Jensen.

- Folk blir irritert

Terje Kristian Haugen har tatt bildene som dokumenterer at taket i tunnelen er lekk. Han kjører gjennom tunnelen to ganger daglig på vei til jobben som næringskonsulent i Loppa kommune.

- De har brukt langt tid. Det er klart at folk blir irritert. Det er ubehagelig at det kommer så mye vann inn, sier Haugen.

- Å kjøre inn i tunnelen er som å kjøre inn i en vaskehall. Det spruter vann, i taket er det en vifte som tørker. Det eneste som mangler er bilsjampo, sier ordfører Jensen.

Saken fortsetter under bildet

TUNNELSPURT: Dette bildet er tatt like før helga. Vannet pøser ned over fronruten på bilen. Foto: Terje Kristian Haugen



- Ikke farlig

Avdelingsdirektør Bjørg Anita Joki i Statens vegvesen i Finnmark mener at det ikke er farlig å kjøre gjennom tunnelen,

- Det er gjort en vurdering. Veien på utsiden er ikke i god nok stand. Den måtte eventuelt ha blitt utbedret. Det ville tatt tid, og vinningen ville gått opp i spinningen, sier hun.

Hun innrømmer at forholdene i tunnelen ikke er som de skal være. Det skyldes at arbeiderne nå holder på å skifte de gamle platene i tunnelen. I den prosessen har arbeiderne kommet over et borrehull fra tidligere, forklarer hun.

- Det ser ikke lekkert ut. Vi forutså ikke vannproblemet, men det lar seg fikse, og vi vurderer det ikke som kritisk. Det viktigste er at tunnelen blir bra når den er ferdig, sier Joki og oppfordrer folk til å kjøre forsiktig.

Arbeidet i tunnelen skulle egentlig vært ferdig i mai, men er nå utsatt til 10.juli.

Publisert: 30.05.11 kl. 23:04 Oppdatert: 31.05.11 kl. 08:56

Mer om Trafikk